BEGRUNDELSE

1.BAGGRUND FOR FORSLAGET

•Forslagets begrundelse og formål

De direkte og indirekte konsekvenser af covid-19-udbruddet vokser fortsat i alle medlemsstaterne. Den nuværende situation er uden fortilfælde og kræver, at der under disse omstændigheder anvendes ekstraordinære foranstaltninger, der er tilpasset situationen.

Med den første pakke af foranstaltninger, som Kommissionen foreslog den 13. marts 2020, blev der indført en række vigtige ændringer, der giver mulighed for en mere effektiv reaktion i den nuværende situation. I mellemtiden bliver konsekvenserne for vores økonomier og samfund mere og mere alvorlige. Det er derfor nødvendigt — som led i den anden række af foranstaltninger — at gå ud over, hvad der allerede er muligt, og give ekstraordinær fleksibilitet til at reagere på den nuværende hidtil usete situation, som har ført til, at stabilitets- og vækstpagtens generelle undtagelsesklausul blev aktiveret.

For at sikre, at al støtte fra fondene kan mobiliseres til at imødegå konsekvenserne af covid-19-udbruddet for vores økonomier og samfund, er det som en midlertidig og ekstraordinær foranstaltning — uden at dette berører de regler, der finder anvendelse under normale omstændigheder — nødvendigt at tillade en midlertidig mulighed for 100 % medfinansiering fra EU-budgettet til gennemførelse af programmer under samhørighedspolitikken samt yderligere muligheder for overførsel mellem Den Europæiske Fond for Regionaludvikling (EFRU), Den Europæiske Socialfond (ESF) og Samhørighedsfonden og mellem regionskategorier. Desuden foreslås det at fritage medlemsstaterne fra at skulle overholde kravene om tematisk koncentration, for at gøre det muligt at omdirigere midler til de områder, der er hårdest ramt af den aktuelle krise. Denne undtagelse vil gøre det muligt at mobilisere alle disponible midler fra EFRU, Samhørighedsfonden og ESF for at tackle de hidtil usete udfordringer, som medlemsstaterne står over for på grund af covid-19-udbruddet. Medlemsstaterne og regionerne vil kunne mobilisere flere midler til at opskalere og udvide ordninger for nedsat arbejdstid, til støtte til SMV'ers arbejdskapital og til akutte udgifter i sundhedssektoren.

For at fjerne den administrative byrde, som programændringer udgør for nationale og europæiske offentlige myndigheder, og som er unødvendig under de aktuelle omstændigheder, er det desuden nødvendigt at undlade at ændre partnerskabsaftaler og at udskyde fristen for indgivelse af årlige gennemførelsesrapporter i 2020 samt fristen for Kommissionens rapporter baseret på disse. Desuden vil visse proceduremæssige krav i forbindelse med revisioner og finansielle instrumenter blive forenklet. I betragtning af de nuværende begrænsninger med hensyn til at foretage det nødvendige revisionsarbejde bør muligheden, for så vidt angår EFRU, ESF, EHFF og Samhørighedsfonden, for at gøre brug af en ikke-statistisk metode til udvælgelse af stikprøver udtrykkeligt fastsættes. For at muliggøre en hurtig tilpasning af de finansielle instrumenter for at kunne reagere effektivt på covid-19-udbruddet bør gennemgangen og ajourføringen af forhåndsvurderingen og dokumentation, der viser, at den ydede støtte blev anvendt til det tiltænkte formål, ikke længere være påkrævet. Desuden bør mulighederne for støtte til arbejdskapital via finansielle instrumenter udvides til at omfatte ELFUL.